250/2019

Útdráttur

Fallist var á kröfu L hf. um heimild hans til að gera fjárnám inn í veðrétt sinn í fasteign í eigu H ehf. samkvæmt tryggingabréfi fyrir nánar tilgreindri skuld þriðja aðila.

Dómur Landsréttar

Mál þetta dæma landsréttardómararnir D-kk-nf Þ-kk-nf B-kk-nf og J-kk-nf S-kk-nf og H-kk-nf O. A-kk-nf, settur landsréttardómari.

Málsmeðferð og dómkröfur aðila

1 Áfrýjandi skaut málinu til Landsréttar 8. apríl 2019. Áfrýjað er dómi Héraðsdóms Reykjavíkur 11. mars 2019 í málinu nr. E1090/2018.

2 Aðaláfrýjandi krefst þess að gagnáfrýjanda verði gert að þola að fjárnám verði gert vegna skuldar Ýrar fasteignafélags ehf., kt. 6708032360, við aðaláfrýjanda að fjárhæð 49.682.337 krónur, auk dráttarvaxta samkvæmt 1. mgr. 6. gr. laga nr. 38/2001 um vexti og verðtryggingu af þeirri fjárhæð frá 7. september 2011 til greiðsludags, inn í veðrétt samkvæmt tryggingarbréfi nr. 011163219402, útgefnu 26. október 2005, upphaflega að höfuðstólsfjárhæð 52.800.000 krónur, með grunnvísitölu 246,9 stig sem breytist í samræmi við vísitölu neysluverðs til verðtryggingar, áhvílandi á fasteign gagnáfrýjanda að Hverfisgötu 20, Reykjavík, fastanúmer 2217888. Þá krefst hann málskostnaðar í héraði og fyrir Landsrétti.

3 Gagnáfrýjandi skaut málinu til Landsréttar fyrir sitt leyti 17. maí 2019. Hann krefst þess aðallega að málinu verði vísað frá héraðsdómi, til vara sýknu af kröfum aðaláfrýjanda en að því frágengnu að kröfur aðaláfrýjanda verði lækkaðar. Í öllum tilvikum krefst hann málskostnaðar í héraði og fyrir Landsrétti. Að framangreindu frágengnu krefst hann staðfestingar héraðsdóms auk málskostnaðar fyrir Landsrétti. Málsatvik og sönnunarfærsla

4 Aðaláfrýjandi lagði fram ný gögn við meðferð málsins í Landsrétti. Þar var meðal annars um að ræða upplýsingar um skráningu tilgreindra félaga úr hlutafélagaskrá og yfirlit yfir reiknaðar leigutekjur gagnáfrýjanda af útleigu fasteignarinnar að Hverfisgötu 20, Reykjavík.

Niðurstaða

5 Gagnáfrýjandi gerir aðallega kröfu um að málinu verði vísað frá héraðsdómi en með úrskurði 2. október 2018 hafnaði héraðsdómur þeirri kröfu gagnáfrýjanda. Í héraðsdómsstefnu er með glöggum hætti gerð grein fyrir útreikningi á kröfu aðaláfrýjanda, auk þess sem ítarlegan útreikning á kröfunni er að finna í dómskjölum sem aðaláfrýjandi lagði fram. Verður því ekki fallist á málsástæðu gagnáfrýjanda um að málið sé vanreifað að þessu leyti. Þá hefur gagnáfrýjandi ekki fært fram haldbær rök fyrir því að málið sé að öðru leyti vanreifað af hálfu aðaláfrýjanda.

6 Aðaláfrýjandi höfðaði mál á hendur gagnáfrýjanda 8. maí 2015 þar sem hann krafðist þess að fjárnám yrði gert í eign gagnáfrýjanda að Hverfisgötu 20, Reykjavík. Krafan var reist á sama tryggingarbréfi og liggur til grundvallar kröfu aðaláfrýjanda í því máli sem hér er til meðferðar. Með dómi Hæstaréttar Íslands 12. október 2017 í máli nr. 649/2016 var kröfu aðaláfrýjanda á hendur gagnáfrýjanda í áðurnefndu máli vísað frá dómi. Frávísunin var reist á því að ekki hafði verið tilgreint í dómkröfu aðaláfrýjanda fyrir hvaða fjárkröfu hann krefðist fjárnáms. Aðaláfrýjandi höfðaði mál það sem hér er til meðferðar á hendur gagnáfrýjanda og var það þingfest 5. apríl 2018 eða innan sex mánaða frá því að fyrrgreindur dómur var kveðinn upp. Í 11. gr. laga nr. 14/1905 um fyrningu skulda og annarra kröfuréttinda, sem í gildi voru er krafa aðaláfrýjanda stofnaðist á árinu 2005 og gilda því um réttarsamband aðila, sbr. 28. gr. laga nr. 150/2007 um fyrningu kröfuréttinda, segir að ef máli er vísað frá dómi án þess að dómur gangi um kröfuna hafi kröfueigandi rétt til, þótt fyrningarfrestur sé liðinn, að höfða nýtt mál gegn varnaraðila í fyrra málinu innan sex mánaða frá því að málinu var vísað frá. Samkvæmt þessu er hafnað þeirri málsástæðu gagnáfrýjanda að dráttarvextir á kröfu aðaláfrýjanda séu fyrndir. Þá hefur gagnáfrýjandi ekki sýnt fram á önnur atvik sem gefa tilefni til að ákvarða upphafsdag dráttarvaxta með öðrum hætti en fram kemur í dómkröfu aðaláfrýjanda.

7 Að þessu gættu og að öðru leyti með vísan til forsendna hins áfrýjaða dóms verða kröfur aðaláfrýjanda teknar til greina.

8 Gagnáfrýjanda verður gert að greiða aðaláfrýjanda málskostnað í héraði og fyrir Landsrétti eins og í dómsorði greinir.

Dómsorð:

Aðaláfrýjanda, Landsbankanum hf., er heimilt að gera fjárnám vegna skuldar Ýrar fasteignafélags ehf., kt. 6708032360, við aðaláfrýjanda, að fjárhæð 49.682.337 krónur, auk dráttarvaxta samkvæmt 1. mgr. 6. gr. laga nr. 38/2001 um vexti og verðtryggingu af þeirri fjárhæð frá 7. september 2011 til greiðsludags, inn í veðrétt samkvæmt tryggingarbréfi nr. 011163219402, útgefnu 26. október 2005, upphaflega að höfuðstólsfjárhæð 52.800.000 krónur, með grunnvísitölu 246,9 stig sem breytist í samræmi við vísitölu neysluverðs til verðtryggingar, áhvílandi á fasteign gagnáfrýjanda að Hverfisgötu 20, Reykjavík, fastanúmer 2217888.

Gagnáfrýjandi, Hveratorg ehf., greiði aðaláfrýjanda, Landsbankanum hf., 2.785.000 krónur í málskostnað í héraði og fyrir Landsrétti.